על חופש היצירה בעידן הלאומי
מכיוון שאינני מדינה לא גבולות בטוחים לי ; או צבא ששומר יום ולילה על חיי חייליו ; ואין קו צבעוני שמתח גנרל מאובק ; בשולי ניצחונותיו ; מכיוון שאינני מועצה מחוקקת פרלמנט מפוקפק ; שנקרא בטעות כמשכן נבחרים ; מכיוון שאינני בן לעם הנבחר ואינני גם מוכתר ערבי ; לא יבוא איש אליי בטענות שווא שאני ; כביכול אנרכיסט חסר אב שיורק לבאר שאליה מסובים ; בני העם בחגיהם צוהלים על קברי אבותיהם ; מכיוון שאינני פטליסט או חבר בארגון מחתרתי ; שבונה כנסיות מסגדים ובתי כנסת בלבבות הילדים ; שימותו בוודאי על קידוש שם שמיים ; מכיוון שאינני שום קבלן חפירות או סוחר בעפר ; לא אומן מצבות ממרק האנדרטות לתפארת המתים ; מכיוון שאין לי שום ממשלה עם או בלי ראש ואין שום יושב ראש ; שעומד על ראשי ; אני יכול בנסיבות מקלות שכאלה להרשות לפעמים ; לעצמי ; להיות בן אדם קצת חופשי; 